মহাস্থানগড়
মহাস্থানগড়ের ধ্বংসাবশেষ চিহ্নিত ও উদঘাটন করার ক্ষেত্রে একাধিক ব্যক্তির অবদান রয়েছে। ১৮০৮ খ্রিষ্টাব্দে ফ্রান্সিস বুকানন হ্যামিলটন প্রথম মহাস্থানগড়ের অবস্থান চিহ্নিত করেন। ১৮৭৯ খ্রিষ্টাব্দে ব্রিটিশ প্রত্নতত্ত্ববিদ আলেক্সান্ডার কানিংহাম প্রথম এই প্রাচীন ঐতিহাসিক নগরীকে পুন্ড্রবর্ধনের রাজধানীরূপে চিহ্নিত করেন। অনেক পর্যটক ও পন্ডিত ব্যক্তি, বিশেষত সি. জে. ও’ডোনেল, ই. ভি. ওয়েস্টম্যাকট ও হেনরী বেভারীজ এই শহরতলি এলাকাটি পরিদর্শন করেন এবং তাঁদের প্রতিবেদনে তা উল্লেখ করেন। ১৯৩১ খ্রিষ্টাব্দে প্রত্নতাত্ত্বিক খননে সন্ধান মেলে ব্রাহ্মী লিপির। সেই লিপিতে পুণ্ড্রনগরের প্রাদেশিক শাসক সম্রাট অশোক দুর্ভিক্ষপীড়িত মানুষকে রাজভান্ডার থেকে খাদ্যশস্য ও অর্থ সহায়তা প্রদানের নির্দেশ দেন। এসব তথ্য উপাত্ত থেকে প্রসিদ্ধ এই নগরীর প্রাচীনতমের প্রমাণ মেলে।
উদয়গিরি, উড়িষ্যা
উদয়গিরি পাহাড়ের পাদদেশে এই বৌদ্ধ স্থাপনাটি অবস্থিত যা ভুবনেশ্বর থেলে ৯০ কিলোমিটার উত্তর পূর্বে এবং জজপুর জেলার কটক থেকে ৭০ কিলোমিটার উত্তর পূর্বে অবস্থিত। 
১৯৫৮ সাল থেকে আর্কিয়োলজিক্যাল সার্ভে অভ ইন্ডিয়া উদয়গিরিতে একাধিক খননকাজ চালিয়েছে। দুই উপত্যকার মাঝে অবস্থিত উদয়গিরি সাইট ১ এ সর্বপ্রথম খননকাজ চালানো হয়। ১৯৮৫-৮৬ এবং ১৯৮৯-৯০ সালে চালানো খননে উদয়গিরি সাইট ২ এ দেয়াল ঘেরা বৌদ্ধবিহারটি আবিষ্কৃত হয়। এখানে ৭ ফুট উঁচু একটি স্তুপ যার চার কোনায় চারটি ধ্যানী বুদ্ধের প্রতিকৃতি পাওয়া যায়। এপিগ্রাফিক্যাল উপাত্তের ভিত্তিতে প্রত্নতত্ত্ববিদগণ স্থানটিকে মাধবপুর মহাবিহার নামে অভিহিত করেন। ১৯৯৭ থেকে ২০০০ সালে পরিচালিত বৃহৎ খননে উদয়গিরি-২ এর দ্বিতীয় অংশ আবিষ্কৃত হয় যেখানে স্তুপ এবং বিহার ছিলো। এর মধ্যে ছিলো দুটো অষ্টম শতকের বিহার চত্ত্বর, বুদ্ধের ভাস্কর্য, তারা, মঞ্জুশ্রী, আভালোকিতেশ্বর, জটামুকুট লোকেশ্বর এবং বিভিন্ন টেরাকোটা ফলক। একটি পাথরের ধাপযুক্ত কুয়া আবিষ্কৃত হয়। প্রবেশ পথের নিকটে দেখা যায় একটি মনুষ্যাকৃতি দড়িতে ঝুলছে যার চোখ বন্ধ।